钦定古今图书集成/明伦汇编/宫闱典/第010卷 > 《贺太皇太后表》前人
## 钦定古今图书集成/明伦汇编/宫闱典/第010卷 > 《贺太皇太后表》前人

兆叶大横，运在当命之圣；谋贻小毖，功归太上之慈。
嫡统延洪，皇图巩固。恭惟寿和圣福太皇太后陛下，
躬基美化，教阐徽音。彤管光华，配丰功于祖烈；练衣
朴素，示懿训于孙谋。聿新历服之传，式副帘帷之托。
臣司戎共贰，望阙呼三。庶民近天子光，欣逢昌历。太
极为元气母，永迪初基。

又　　　　　　　　　　　　　《前人》：

鸿名扬厉，用彰重庆之尊；龙扆继承，懋举尽伦之制。
明廷孚号，寰宇倾心。恭惟寿和圣福太皇太后陛下，
德备俭慈，教修爱敬。佐我烈祖，成天保之忧勤；训于
神孙，示思齐之雍肃。粹美翟袆之服，增华琬琰之章。
臣属守铜符，欣传宝册。同御延和之殿，诞颂前猷；尊
居慈福之宫，永言至养。

又　　　　　　　　　　　　　《前人》：

《离》日方升，光传国宝；坤元重庆，肇建鸿名。福萃三宫，
欢腾八表。恭惟寿和圣福太皇太后陛下，佐佑皇祖，
怡愉东朝。德配姜、任，植丕基于苍箓；功高马、邓，扶洪
业于炎图。宜效美于《思齐》，大归尊于《长乐》。臣偶叨戎
辖，阻缀朝班。丕哉烈，丕哉谟，共傒嗣王之政；得其名，
得其寿，载扬太上之休。

又　　　　　　　　　　　　　《前人》：

“毓正神孙，方布应门之诏；位尊祖后，复隆京室之称。
重庆万年，丕休四海。恭惟寿和圣福太皇太后陛下，
性超太上，德应黄中。元祐大功，法宣仁之鞠育；绍熙
新政，燕慈福之起居。宜旌坤极之嘉名，式趾太宸之
芳躅。”臣属分侯服，钦诵玉纶。天子必有所尊，已光载
籍；圣德无加于孝，长戴两宫。

又　　　　　　　　　　　　　《前人》：

嗣皇奉册，尊居《长信》之名；祖后宣猷，夙迪《思齐》之训。
万年集庆，八表蒙休。恭惟寿和圣福太皇太后陛下，
德迈维莘，道高于汭。金车玉路，备三世之典章；宝翟
珍袆，示六宫之法度。美慈宸之叠矩，扬大号以同符。
臣兼领戎钤，竦聆邮綍。《德寿》早朝之典，巳庆《淳熙》；《延
和》同御之功，益歌《元祐》。

又　　　　　　　　　　　　　《前人》：

圣王垂拱万年，方开燕翼；太皇怡愉亿载，亲见虹流。
海宇春辉，宫闱日永。恭惟寿和圣福太皇太后陛下，
身基美化，德著慈元。正位而定家人，功高配祖；介福
而来王母，庆积贻孙。律协素商，节书金箓。臣滥膺藩
屏，阻贺帘帷。假乐命之，庆春秋之鼎盛；思《齐圣》也，同
日月之离明。

又　　　　　　　　　　　　　《前人》：

“万寿齐天，思齐以圣；千秋纪日，长发其祥。广宇休扬，
重闱庆洽。”恭惟寿和圣福太皇太后陛下，以女尧舜，
为今姒任。有典有则之贻，辅于皇祖；立政立事之准，
训乃文孙。当月届于素商，喜节书于华渚。臣猥尘戎
辖，阻贺宸闱。请祝圣人，既效尧封之职；亦右文母，载
赓周颂之章。

又　　　　　　　　　　　　　《前人》：

日月重明，乾坤更始。恭惟寿和圣福太皇太后陛下，
道符烈祖，功拥神孙。乾德太平，训实承于昭宪；元祐
盛际，政共听于《宣仁》。洊开更瑟之休，实系垂帘之盛。
臣叨承侯服，丕奉慈宸。基正始之风，已新美化；播《思
齐》之盛，永载徽音。